سندهـ : دباران نوې لړۍ دسيلاب ځپلو ستونزو کې زياتوالي کوي
امريکا دگل په ورځ پاکستان کې دسلگونو زرو سيلاب ځپلو لپاره دخوراک او دوايانو امداد ليږلى، سږ کال په سندهـ کې دسيلابونو له امله د209ؤ څخه زيات کسان مړه شوي
دپاکستان په سندهـ صوبه کې دبارانونو نوې لړۍ پيل شوې چې په اوبو کې دسندهـ دگڼو برخو دډوبيدو وروستو دبارانونو دغه نوې لړۍ هم تباهي خوروي، په مختلفو پيښو کې نور 14 کسان مړۀ شوي. په جنوبي سندهـ صوبه کې دډيزاسټر منيجمنټ يو چارواکي سجاد حيدر شاه دنهې په ورځ خبريالانو ته وئيلي دکورونو دچتونو پريوتو، په اوبو کې دبهيدلو او اغيزمنو کورنيو کې دمرضونو خوريدو له امله تر دې مهاله خواؤشا 270 کسان وژل شوي. په حيدراباد کې دپرله پسې څلورو گينټو دباران وريدو له امله ښکتنۍ سيمې داوبو لاندې راغلي چې له دې وروستو نن دتعليمي ادارو دبندولو اعلان شوى او دنواب شاه تعليمي ادارې به هم بندې وي. امريکا دگل په ورځ پاکستان کې دسلگونو زرو سيلاب ځپلو لپاره دخوراک او دوايانو امداد ليږلى، سږ کال په سندهـ کې دسيلابونو له امله د209ؤ څخه زيات کسان مړه شوي. دامريکې دخارجه محکمې وياندې وکټوريه نولينډ په دغه اړه وئيلي دخوراک امداد دخواؤشا 350,000ؤ پاکستانيانو لپاره دى او واشنگټن هيله لري چې روغتيائي مرسته به هم خواؤشا تر 500,000ؤ کسانو پورې ورسيږي. هغې وويل دپاکستان لخوا تيره اوونۍ دامداد دکړې غوښتنې په ځواب کې به امريکا دغه هيواد ته خيمې او نور غيرخوراکي څيزونه هم ليږي. دپاکستان دسرکاري خبري ادارې اى پي پي ترمخه امريکائي امداد کې 8,000 خيمې هم شاملې دي او تر پنځوؤ لکو اغيزمنو پورې دطبي امداد رسد لپاره گامونه اخستى شي. دپاکستاني خارجه وزير لخوا يو بيان کې وئيل شوي تر دې مهاله چين، ايران او جاپان هم دبيړني امداد دورکړې اعلان کړى. په ښکتني سندهـ کې دسيلاب ځپلو دامداد لپاره هلې ځلې روانې وې خو داوسنۍ باراني لړۍ له امله په امدادي کارونو کې هم سخت خنډان راولاړ شوي. دباران دنوې لړۍ له امله يو شمير کسان هم وژل شوي، په جامشورو کې ديو کور دچت غورځيدو له امله درې کسان مړۀ شوي، ټنډو حيدر کې دکور دديوال پريوتو له امله ماشوم مړ او يوه ښځه ژوبل شوې، ټنډو محمد خان کې دسخت باران وريدو له امله دچتونو غورځيدو په نتيجه کې دوه کسان مړۀ شوي، هاله کې داسماني تندر او ديوال پريوتو له امله ددوؤ ماشومانو په شمول څلور کسان مړۀ شوي،مټياري کې دباران له امله ښکتنۍ سيمې داوبو لاندې راغلي. ددې ترڅنگ په وبائي مرضونو کې هم په تيزۍ سره اضافه کيږي چې پکې مليريا، گيسترو، تبه او دبدن مرضونه شامل دي او له امله يې درې کسان مړۀ شوي، په نوي سعيداباد کې دکور پريوتو له امله يو تن مړ شوى، حيدراباد کې 49 ملي ميټره باران ريکارډ کړل شوى چې له امله په گڼو سيمو کې ددريوؤ څخه تر څلورو فټو پورې اوبۀ اودريدلي، په بدين کې دروان باران له امله ښار دشپيتوؤ فيصدو څخه زياته برخه داوبو لاندې راغلې او دبجلۍ او مواصلاتو نظام خراب شوى، دوضعيت دخرابيدو له امله په لسگونو کلي خالي کړل شوي او بيړنى حالت پځايې کړل شوى. چارواکي وائي خواؤشا 5.3 ملينه خلک او 1.2 ملينه کورونه اغيزمن شوي ، په زرگونو څاروي يا خو مړۀ شوي او يا په اوبو کې دبهيدلو له امله لا درکه شوي، په سلگونو ايکړه ځمکه باندې ولاړ فصلونه تباه شوي دي. اخوا عمر کوټ کې دښځو په شمول په سلگونو سيلاب ځپلي دډي سي او دفتر مخې ته رسيدلي او په ټرکونو کې موجود امدادي سامان لوټل يې شروع کړي، پوليسو دپاريدلو مظاهرينو خورولو لپاره ډنډه ماري کړې چې له امله گڼ شمير کسان ژوبل شوي.